b'\n_START_ARTICLE_\nFrigidi\xc5\xa1kumas\n_START_PARAGRAPH_\nFrigidi\xc5\xa1kumas (lot. frigidus \xe2\x80\x93 \xc5\xa1altas; arba lytinis \xc5\xa1altumas) \xe2\x80\x93 labai susilpn\xc4\x97j\xc4\x99s arba visai i\xc5\xa1nyk\xc4\x99s lytinis potraukis, nesugeb\xc4\x97jimas lyti\xc5\xa1kai susijaudinti veikiant lytiniams dirgikliams. Tarp vyr\xc5\xb3 pasitaiko labai retai, tod\xc4\x97l frigidi\xc5\xa1komis vadinamos tik moterys. Kartais klaidingai frigidi\xc5\xa1komis moterimis vadinamos tokios, kurios nepakankamai susijaudina esant didel\xc4\x97ms problemoms, kasdieniams sunkumams ar nuovargiui, ta\xc4\x8diau toki\xc5\xb3 moter\xc5\xb3 lytin\xc4\x97 sveikata yra normali, kadangi moters lytinis aktyvumas labiau priklauso nuo i\xc5\xa1orini\xc5\xb3 aplinkybi\xc5\xb3 (fizin\xc4\x97s ir emocin\xc4\x97s aplinkos, partnerio, u\xc5\xbeimtumo ir pan.) nei vyro._NEWLINE_Frigidi\xc5\xa1ka moterimi laikoma tokia, kuri niekada, su jokiu lytiniu partneriu, nepriklausomai nuo emocinio ry\xc5\xa1io su juo, nesant sueities atlikimo sutrikim\xc5\xb3 n\xc4\x97ra patyrusi lytinio pasitenkinimo ir orgazmo ar net nepasiek\xc4\x97 lytinio susijaudinimo. Lytinis \xc5\xa1altumas s\xc4\x85lygoja ir suma\xc5\xbe\xc4\x97jus\xc4\xaf lytin\xc4\xaf potrauk\xc4\xaf, nors moters fizin\xc4\x97 ir psichikos b\xc5\xabkl\xc4\x97 yra normali. Tokia moteris vengia lytini\xc5\xb3 kontakt\xc5\xb3, ji gali net ir nesuvokti savo frigidi\xc5\xa1kumo \xe2\x80\x93 jai gali atrodyti, kad lytinis gyvenimas toks ir turi b\xc5\xabti._NEWLINE_Nepaisant frigidi\xc5\xa1kumo, moteris gali patikti vyrams, b\xc5\xabti seksualiai patraukli, flirtuoti. I\xc5\xa1tek\xc4\x97jusi frigidi\xc5\xa1ka moteris gali b\xc5\xabti r\xc5\xabpestinga \xc5\xbemona. Ta\xc4\x8diau glamon\xc4\x97s, bu\xc4\x8diniai, apsikabinimai nesukelia pakankamo mak\xc5\xa1ties sudr\xc4\x97kimo, tod\xc4\x97l sueitis jai gali b\xc5\xabti nemaloni ir sukelti skausm\xc4\x85, kas dar labiau skatina lytini\xc5\xb3 santyki\xc5\xb3 vengim\xc4\x85. Be to, ji nesapnuoja erotini\xc5\xb3 sapn\xc5\xb3, visi\xc5\xa1kai nepraktikuoja masturbacijos.\n_START_SECTION_\nPrie\xc5\xbeastys\n_START_PARAGRAPH_\nFrigidi\xc5\xa1kum\xc4\x85 lemia daug prie\xc5\xbeas\xc4\x8di\xc5\xb3. I\xc5\xa1 dalies \xe2\x80\x93 aukl\xc4\x97jimas, g\xc4\x97dos ir baim\xc4\x97s jausmai._NEWLINE_Frigidi\xc5\xa1kum\xc4\x85 gali s\xc4\x85lygoti fiziniai veiksniai, kiti susirgimai (apsinuodijimai, hormon\xc5\xb3 sutrikimai, ginekologin\xc4\x97s ligos ir kt.). Tokiu atveju moteriai sueitis gali sukelti skausm\xc4\x85. Ta\xc4\x8diau da\xc5\xbeniau pasitaiko psichogeninis frigidi\xc5\xa1kumas, kai lytin\xc4\xaf \xc5\xa1altum\xc4\x85 s\xc4\x85lygoja psichiniai veiksniai \xe2\x80\x93 \xc5\xa1iurk\xc5\xa1tus vyro elgesys (ypa\xc4\x8d lytinio gyvenimo prad\xc5\xbeioje), moters priimtinumo diapazono nepaisymas, n\xc4\x97\xc5\xa1tumo baim\xc4\x97, nusivylimas ir kt. Net ir abortas gali b\xc5\xabti viena i\xc5\xa1 frigidi\xc5\xa1kumo prie\xc5\xbeas\xc4\x8di\xc5\xb3._NEWLINE_Frigidi\xc5\xa1kumo profilaktikoje ypa\xc4\x8d svarbu sudaryti aplink\xc4\x85, kad abudu lytiniai partneriai jaust\xc5\xb3si kiek \xc4\xafmanoma labiau atsipalaidav\xc4\x99. Skuba, laiko stygius, n\xc4\x97\xc5\xa1tumo baim\xc4\x97, baim\xc4\x97 kad kas nors nety\xc4\x8dia u\xc5\xbetiks besimylint, baim\xc4\x97 vyro akyse pasirodyti pernelyg droviai ar i\xc5\xa1tvirkusiai \xe2\x80\x93 visa tai gana stipriai slopina moters lytinius poj\xc5\xab\xc4\x8dius. Be to, labai svarbu, kad vyras tinkamai dalyvaut\xc5\xb3 meil\xc4\x97s \xc5\xbeaisme, stimuliuot\xc5\xb3 erogenines zonas, moter\xc4\xaf \xe2\x80\x9eu\xc5\xbevest\xc5\xb3\xe2\x80\x9c, sukelt\xc5\xb3 didel\xc4\xaf geism\xc4\x85. Tokiu atveju pas moter\xc4\xaf palaipsniui atsiranda pakankamai stiprus sueities noras, akto metu lengviau prisiderinama prie frikcij\xc5\xb3 ritmo, moteris ima jaustis galinti reguliuoti sueities ritm\xc4\x85. Dingus \xc4\xaftampai, galiausiai pasiekiamas ir pats orgazmas.'